CELEX: 42011X0302(01)
Language: ro
Date: 2011-03-02 00:00:00
Title: Regulamentul nr. 100 al Comisiei Economice pentru Europa a Organizației Națiunilor Unite (CEE-ONU) – Dispoziții uniforme privind omologarea vehiculelor în ceea ce privește cerințele specifice pentru sistemele de propulsie electrică

2.3.2011   
            
            
               RO
            
            
               Jurnalul Oficial al Uniunii Europene
            
            
               L 57/54
            
         Numai textele originale CEE-ONU au efect juridic în temeiul dreptului internațional public. Statutul și data intrării în vigoare ale prezentului regulament trebuie verificate în ultima revizuire a documentului de situație CEE-ONU TRANS/WP.29/343, disponibil la:
   http://www.unece.org/trans/main/wp29/wp29wgs/wp29gen/wp29fdocstts.html
   Regulamentul nr. 100 al Comisiei Economice pentru Europa a Organizației Națiunilor Unite (CEE-ONU) – Dispoziții uniforme privind omologarea vehiculelor în ceea ce privește cerințele specifice pentru sistemele de propulsie electrică
   Include întregul text valabil până la:
   Seria 01 de amendamente – Data intrării în vigoare: 4 decembrie 2010
   CUPRINS
   REGULAMENT
   
               1.
            
            Domeniu de aplicare
         
               2.
            
            Definiții
         
               3.
            
            Cererea de omologare
         
               4.
            
            Omologarea
         
               5.
            
            Specificații și teste
         
               6.
            
            Modificarea și extinderea omologării de tip pentru un tip de vehicul
         
               7.
            
            Conformitatea producției
         
               8.
            
            Sancțiuni pentru neconformitatea producției
         
               9.
            
            Încetarea definitivă a producției
         
               10.
            
            Denumirile și adresele serviciilor tehnice responsabile cu efectuarea încercărilor de omologare și cele ale departamentelor administrative
         
               11.
            
            Dispoziții tranzitorii
         ANEXE
   
               Anexa 1 –
            
            Comunicare
         
               Anexa 2 –
            
            Dispunerea mărcilor de omologare
         
               Anexa 3 –
            
            Protecția împotriva contactelor directe cu piesele sub tensiune
         
               Anexa 4 –
            
            Metodă de măsurare a rezistenței izolației
         
               Anexa 5 –
            
            Metodă de confirmare a funcționării sistemului instalat la bord de monitorizare a rezistenței izolației
         
               Anexa 6 –
            
            Caracteristici esențiale ale vehiculelor rutiere sau sistemelor
         
               Anexa 7 –
            
            Determinarea emisiilor de hidrogen în timpul procedurilor de încărcare a bateriei de tracțiune
         1.   DOMENIU DE APLICARE
   Următoarele instrucțiuni se aplică cerințelor de securitate referitoare la sistemele de propulsie electrică ale vehiculelor rutiere de categoriile M și N, cu o viteză maximă prin construcție depășind 25 km/oră, prevăzute cu unul sau mai multe motoare de tracțiune acționate cu energie electrică și neconectate permanent la rețeaua electrică, precum și la componentele și sistemele de înaltă tensiune ale acestora care sunt conectate galvanic la magistrala de înaltă tensiune a sistemului de propulsie electrică.
   Prezentul regulament nu reglementează cerințele de securitate post-coliziune ale vehiculelor rutiere.
   2.   DEFINIȚII
   În sensul prezentului regulament, se aplică următoarele definiții:
   
               2.1.
            
            
               „mod posibil de propulsie activă” înseamnă modul vehiculului în care aplicarea de presiune pe pedala de accelerație (sau activarea unei comenzi echivalente) sau eliberarea sistemului de frânare determină deplasarea vehiculului de către sistemul de propulsie electrică;
            
         
               2.2.
            
            
               „barieră” înseamnă elementul care asigură protecție împotriva contactului direct cu piesele sub tensiune în toate direcțiile de acces;
            
         
               2.3.
            
            
               „conexiune conductivă” înseamnă conexiunea prin utilizarea de conectori la o sursă de alimentare externă atunci când sistemul reîncărcabil de stocare a energiei (SRSE) este încărcat;
            
         
               2.4.
            
            
               „sistem de cuplare pentru încărcarea sistemului reîncărcabil de stocare a energiei (SRSE)” înseamnă circuitul electric utilizat pentru încărcarea SRSE de la o sursă de alimentare cu energie electrică externă, inclusiv priza de racordare a vehiculului;
            
         
               2.5.
            
            
               „contact direct” înseamnă contactul persoanelor cu piesele sub tensiune;
            
         
               2.6.
            
            
               „șasiu electric” înseamnă un ansamblu alcătuit din piese conductoare conectate între ele din punct de vedere electric, al căror potențial este considerat potențial de referință;
            
         
               2.7.
            
            
               „circuit electric” înseamnă un ansamblu de piese sub tensiune conectate, conceput să fie încărcat cu energie electrică în cursul funcționării normale;
            
         
               2.8.
            
            
               „sistem de conversie a energiei electrice” înseamnă un sistem care generează și furnizează energie electrică pentru propulsia electrică;
            
         
               2.9.
            
            
               „sistem de propulsie electrică” înseamnă circuitul electric care include motorul sau motoarele de tracțiune și poate include SRSE, sistemul de conversie a energiei electrice, convertoarele electronice, cablajele asociate și conectorii, precum și sistemul de cuplare pentru încărcarea SRSE;
            
         
               2.10.
            
            
               „convertor electronic” înseamnă un dispozitiv capabil să controleze și/sau să convertească energia electrică pentru propulsia electrică;
            
         
               2.11.
            
            
               „carcasă” înseamnă partea care izolează unitățile interne și asigură protecție împotriva contactului direct din orice direcție de acces;
            
         
               2.12.
            
            
               „piesă conductoare expusă” înseamnă piesa conductoare care poate fi atinsă în baza dispozițiilor gradului de protecție IPXXB și care poate fi încărcată cu energie electrică în condiții de cedare a izolației;
            
         
               2.13.
            
            
               „sursă de alimentare cu energie electrică externă” înseamnă o sursă de alimentare cu energie electrică de curent alternativ (c.a.) sau curent continuu (c.c.) din afara vehiculului;
            
         
               2.14.
            
            
               „înaltă tensiune” înseamnă clasificarea unei componente sau a unui circuit electric sau, dacă tensiunea sa de funcționare este > 60 V și ≤ 1 500 V c.c. sau > 30 V și ≤ 1 000 V c.a. valoare medie pătratică (valoare eficace rms);
            
         
               2.15.
            
            
               „magistrală de înaltă tensiune” înseamnă circuitul electric, inclusiv sistemul de cuplare pentru încărcarea SRSE care funcționează la înaltă tensiune;
            
         
               2.16.
            
            
               „contact indirect” înseamnă contactul persoanelor cu piese conductoare expuse;
            
         
               2.17.
            
            
               „piese sub tensiune” înseamnă piesa (piesele) conductoare destinată(e) încărcării cu energie electrică în utilizarea normală;
            
         
               2.18.
            
            
               „portbagaj” înseamnă spațiul din vehicul destinat bagajelor, delimitat de plafon, capotă, podea, pereții laterali, precum și de bariera și carcasa prevăzute pentru protejarea propulsiei electrice de contactul direct cu piesele sub tensiune, fiind separat de compartimentul pasagerului prin peretele frontal sau peretele posterior;
            
         
               2.19.
            
            
               „sistem instalat la bord de monitorizare a rezistenței izolației” înseamnă dispozitivul care monitorizează rezistența izolației între magistralele de înaltă tensiune și șasiul electric;
            
         
               2.20.
            
            
               „baterie de tracțiune de tip deschis” înseamnă un tip de baterie cu lichid care necesită reumplerea cu apă și generează hidrogen gazos eliberat în atmosferă;
            
         
               2.21.
            
            
               „compartimentul pasagerului” înseamnă spațiul din vehicul destinat ocupantului, delimitat de plafon, podea, pereții laterali, portiere, parbriz, peretele frontal și peretele posterior sau despărțitura din spate, precum și de barierele și carcasele prevăzute pentru protejarea propulsiei electrice de contactul direct cu piesele sub tensiune;
            
         
               2.22.
            
            
               „grad de protecție” înseamnă protecția asigurată de barieră/carcasă în ceea ce privește contactul cu piesele sub tensiune de către o sondă de verificare, cum ar fi un deget de verificare (IPXXB) sau un fir de verificare (IPXXD), conform definiției din Anexa 3;
            
         
               2.23.
            
            
               „sistem reîncărcabil de stocare a energiei (SRSE)” înseamnă sistemul reîncărcabil de stocare a energiei care furnizează energie electrică pentru propulsia electrică;
            
         
               2.24.
            
            
               „deconectare de service” înseamnă dispozitivul pentru dezactivarea circuitului electric la efectuarea de verificări și revizii ale SRSE, ansamblului de pile de combustie etc.;
            
         
               2.25.
            
            
               „izolator solid” înseamnă învelișul izolator al cablajelor prevăzut pentru a acoperi și proteja piesele sub tensiune împotriva contactului direct din orice direcție de acces, teci pentru izolarea pieselor sub tensiune ale conectorilor și lac sau vopsea în scopul izolării;
            
         
               2.26.
            
            
               „tip de vehicul” înseamnă vehicule care nu diferă în aspecte esențiale precum:
               
                           (a)
                        
                        
                           instalarea sistemului de propulsie electrică și a magistralei de înaltă tensiune conectate galvanic;
                        
                     
                           (b)
                        
                        
                           natura și tipul sistemului de propulsie electrică și a componentelor de înaltă tensiune conectate galvanic;
                        
                     
         
               2.27.
            
            
               „tensiune de funcționare” înseamnă cea mai mare valoare medie pătratică (rms) a tensiunii unui circuit electric, specificată de producător, care poate apărea între orice piese conductoare în condițiile existenței unor circuite deschise sau în condiții normale de funcționare. Dacă circuitul electric este separat prin izolare galvanică, tensiunea de funcționare este definită pentru fiecare circuit separat respectiv.
            
         3.   CEREREA DE OMOLOGARE
   3.1.   Cererea de omologare a unui tip de vehicul în ceea ce privește cerințele specifice pentru sistemele de propulsie electrică trebuie prezentată de producătorul vehiculului sau de reprezentantul său acreditat în mod corespunzător.
   3.2.   Ea trebuie însoțită de documentele menționate mai jos, în triplu exemplar, precum și de următoarele specificații:
   
               3.2.1.
            
            
               descrierea detaliată a tipului de vehicul cu privire la sistemul de propulsie electrică și magistrala de înaltă tensiune conectată galvanic.
            
         3.3.   Trebuie prezentat serviciului tehnic responsabil cu efectuarea încercărilor de omologare un vehicul reprezentativ pentru tipul de vehicul destinat omologării.
   3.4.   Autoritatea competentă verifică existența măsurilor satisfăcătoare pentru asigurarea verificării efective a conformității producției înainte de aprobarea omologării de tip.
   4.   OMOLOGAREA
   4.1.   În cazul în care vehiculul prezentat pentru omologare în conformitate cu prezentul regulament îndeplinește cerințele de la punctul 5 de mai jos și din anexele 3, 4, 5 și 7 la prezentul regulament, omologarea acestui tip de vehicul trebuie aprobată.
   4.2.   Un număr de omologare este atribuit fiecărui tip omologat. Primele cifre (în prezent 01 pentru regulamentul în forma sa) indică o serie de modificări ce cuprind modificările tehnice majore cele mai recente ale regulamentului de la momentul acordării omologării. Aceeași parte contractantă nu atribuie același număr altui tip de vehicul.
   4.3.   Notificarea privind omologarea, refuzul, extinderea, retragerii omologării sau încetarea definitivă a producției unui tip de vehicul în temeiul prezentului regulament este comunicată părților la acordul care aplică prezentul regulament, printr-un formular conform modelului din anexa 1 la prezentul regulament.
   4.4.   Pe fiecare vehicul conform cu tipul vehiculului omologat în temeiul prezentului regulament se va aplica în mod vizibil și într-un loc accesibil precizat în formularul de omologare, o marcă de omologare internațională compusă din următoarele elemente:
   
               4.4.1.
            
            
               Un cerc în interiorul căruia se află litera „E” urmată de numărul specific țării care a acordat omologarea (1).
            
         
               4.4.2.
            
            
               Numărul prezentului regulament, urmat de litera „R”, o cratimă și numărul de omologare la dreapta cercului prevăzut în punctul 4.4.1.
            
         4.5.   În cazul în care vehiculul corespunde unui tip de vehicul omologat în temeiul unuia sau mai multor regulamente anexate la acord, în țara care acordă omologarea în temeiul prezentului regulament, nu este necesară repetarea simbolului prevăzut la punctul 4.4.1; în această situație, numărul regulamentului și numerele de omologare, precum și simbolurile suplimentare ale tuturor regulamentelor în temeiul cărora s-a acordat omologarea în țara care a acordat omologarea în conformitate cu prezentul regulament se introduc în coloane verticale la dreapta simbolului prevăzut la punctul 4.4.1.
   4.6.   Marca de omologare trebuie să fie ușor lizibilă și să nu poată fi ștearsă.
   4.7.   Marca de omologare trebuie să fie amplasată alături sau pe placa de date a vehiculului aplicată de producător.
   4.8.   În anexa 2 la prezentul regulament se prezintă exemple de dispunere a mărcilor de omologare.
   5.   SPECIFICAȚII ȘI ÎNCERCĂRI
   5.1.   Protecția împotriva șocurilor electrice
   Aceste cerințe de securitate electrică se aplică magistralelor de înaltă tensiune în condițiile în care nu sunt conectate la surse de alimentare de înaltă tensiune externe.
   5.1.1.   Protecția împotriva contactului direct
   Protecția împotriva contactului direct cu piesele sub tensiune trebuie să fie conformă cu punctele 5.1.1.1 și 5.1.1.2. Aceste protecții (izolator solid, barieră, carcasă etc.) nu pot fi deschise, demontate sau îndepărtate fără utilizarea unor instrumente.
   5.1.1.1.   Pentru protecția pieselor sub tensiune din interiorul compartimentului pasagerului sau al portbagajului, trebuie să se asigure gradul de protecție IPXXD.
   5.1.1.2.   Pentru protecția pieselor sub tensiune din alte zone ale vehiculului decât compartimentul pasagerului sau portbagajul, trebuie să asigurat gradul de protecție IPXXB.
   5.1.1.3.   Conectori
   Conectorii (inclusiv priza vehiculului) se consideră a îndeplini această cerință dacă:
   
               (a)
            
            
               sunt conformi cu punctele 5.1.1.1 și 5.1.1.2 atunci când sunt separați fără utilizare de instrumente; sau
            
         
               (b)
            
            
               sunt situați sub podea și sunt prevăzuți cu un mecanism de blocare; sau
            
         
               (c)
            
            
               sunt prevăzuți cu un mecanism de blocare și alte componente sunt îndepărtate prin utilizarea de instrumente pentru a separa conectorul; sau
            
         
               (d)
            
            
               tensiunea pieselor sub tensiune devine egală cu sau mai mică decât 60 V c.c. sau egală cu sau mai mică decât 30 V c.a. (rms) în decurs de 1 secundă după separarea conectorului.
            
         5.1.1.4.   Întrerupător de întreținere
   În cazul unui întrerupător de întreținere care poate fi deschis, dezasamblat sau îndepărtat fără instrumente, este acceptabil dacă se respectă gradul de protecție IPXXB în condițiile în care acesta este deschis, dezasamblat sau îndepărtat fără instrumente.
   5.1.1.5.   Marcaje
   5.1.1.5.1.   Simbolul ilustrat în Figura 1 apare pe sau în apropiere de SRSE. Fundalul simbolului are culoarea galben, iar chenarul și săgeata sunt negre.
   
      Figura 1
   
   
      Marcajul echipamentelor de înaltă tensiune
   
   
      
   5.1.1.5.2.   Simbolul trebuie să fie, de asemenea, vizibil pe carcase și bariere, care, atunci când sunt îndepărtate, expun piese sub tensiune ale circuitelor de înaltă tensiune. Această dispoziție este opțională pentru orice conector la magistralele de înaltă tensiune. Această dispoziție nu se aplică în niciuna dintre următoarele situații:
   
               (a)
            
            
               în cazul în care barierele sau carcasele nu pot fi accesate, deschise sau îndepărtate fizic, cu excepția cazului în care alte componente ale vehiculului sunt îndepărtate prin utilizarea instrumentelor;
            
         
               (b)
            
            
               în cazul în care barierele sau carcasele sunt situate sub podeaua vehiculului.
            
         5.1.1.5.3.   Cablurile pentru magistralele de înaltă tensiune care nu se află în carcase sunt identificate printr-un înveliș exterior de culoare portocalie.
   5.1.2.   Protecția împotriva contactului indirect
   5.1.2.1.   Pentru protecția împotriva șocurilor electrice care ar putea apărea în urma contactului indirect, piesele conductoare expuse, precum bariera și carcasa conductoare, sunt conectate galvanic în siguranță la șasiul electric printr-o conexiune cu un fir electric sau cablu de împământare sau prin sudare sau prin îmbinare cu bolțuri etc. astfel încât să nu apară potențiale periculoase.
   5.1.2.2.   Rezistența între toate piesele conductoare expuse și șasiul electric trebuie să fie mai mică de 0,1 ohm atunci când există un flux de curent de cel puțin 0,2 amperi.
   Această cerință este îndeplinită în cazul în care conexiunea galvanică a fost stabilită prin sudare.
   5.1.2.3.   În cazul autovehiculelor care sunt concepute să fie conectate la sursa de alimentare cu energie electrică externă cu împământare prin conexiune conductivă, trebuie prevăzut un dispozitiv care să permită conectarea galvanică la pământ a șasiului electric.
   Dispozitivul trebuie să permită conectarea la pământ înainte să se aplice o tensiune exterioară vehiculului și să mențină conexiunea până după ce tensiunea exterioară este îndepărtată de pe vehicul.
   Conformitatea cu această cerință poate fi demonstrată fie prin utilizarea conectorului specificat de producătorul autovehiculului, fie prin analiză.
   5.1.3.   Rezistența de izolație
   5.1.3.1.   Sistem de propulsie electrică format din magistrale separate de curent continuu sau curent alternativ
   Dacă magistralele c.a. de înaltă tensiune și magistralele c.c. de înaltă tensiune sunt izolate galvanic unele de altele, rezistența de izolație între magistrala de înaltă tensiune și șasiul electric trebuie să aibă o valoare minimă de 100 Ω/volt de tensiune de funcționare pentru magistralele c.c. și o valoare minimă de 500 Ω/volt de tensiune de funcționare pentru magistralele c.a.
   Măsurătoarea se realizează în conformitate cu Anexa 4 „Metodă de măsurare a rezistenței izolației”.
   5.1.3.2.   Sistem de propulsie electrică format din magistrale c.c. și c.a. combinate
   Dacă magistralele c.a. de înaltă tensiune și magistralele c.c. de înaltă tensiune sunt conectate galvanic, rezistența de izolație între magistrala de înaltă tensiune și șasiul electric trebuie să aibă o valoare minimă de 500 Ω/volt de tensiune de funcționare.
   Cu toate acestea, dacă toate magistralele c.a. de înaltă tensiune sunt protejate printr-una din următoarele 2 măsuri, rezistența de izolație între magistrala de înaltă tensiune și șasiul electric trebuie să aibă o valoare minimă de 100 Ω/V de tensiune de funcționare:
   
               (a)
            
            
               două sau mai multe straturi de izolatori solizi, bariere sau carcase care îndeplinesc în mod independent cerința de la punctul 5.1.1, de exemplu, cablajul;
            
         
               (b)
            
            
               protecții robuste din punct de vedere mecanic care au suficientă durabilitate de-a lungul duratei de funcționare a vehiculului, cum ar fi carcase de motoare, cutii de transformatoare electronice sau conectori;
            
         Rezistența de izolație între magistrala de înaltă tensiune și șasiul electric poate fi demonstrată prin calcul, măsurare sau o combinație a acestora două.
   Măsurătoarea se realizează în conformitate cu Anexa 4 „Metodă de măsurare a rezistenței izolației”.
   5.1.3.3.   Vehicule cu pilă de combustie
   Dacă cerința minimă privind rezistența de izolație nu poate fi menținută în timp, protecția se obține prin oricare din următoarele metode:
   
               (a)
            
            
               două sau mai multe straturi de izolatori solizi, bariere sau carcase care îndeplinesc în mod independent cerința de la punctul 5.1.1;
            
         
               (b)
            
            
               sistem instalat la bord de monitorizare a rezistenței izolației, împreună cu un avertisment pentru conducătorul auto dacă rezistența de izolație scade sub valoarea minimă necesară. Rezistența de izolație între magistrala de înaltă tensiune a sistemului de cuplare pentru încărcarea SRSE, care nu este încărcat cu energie electrică decât în timpul încărcării SRSE, și șasiul electric nu trebuie monitorizată. Funcția sistemului integrat de monitorizare a rezistenței izolației trebuie confirmată conform descrierii din anexa 5.
            
         5.1.3.4.   Cerința privind rezistența de izolație pentru sistemul de cuplare pentru încărcarea SRSE
   Pentru priza vehiculului concepută să fie conectată conductiv la sursa de alimentare c.a. externă cu împământare și circuitul electric care este conectat galvanic la priza vehiculului în timpul încărcării SRSE, rezistența de izolație între magistrala de înaltă tensiune și șasiul electric trebuie să fie de cel puțin 1 ΜΩ atunci când cuplorul încărcătorului este deconectat. În timpul măsurării, bateria de tracțiune poate fi deconectată.
   5.2.   Sistem reîncărcabil de stocare a energiei (SRSE)
   5.2.1.   Protecția împotriva supracurenților
   SRSE nu trebuie să se supraîncălzească.
   Dacă SRSE este supus supraîncălzirii din cauza supracurenților, acesta trebuie prevăzut cu un dispozitiv de protecție precum siguranțe, întrerupătoare de circuit sau generale.
   Cu toate acestea, este posibil ca cerința să nu se aplice dacă producătorul furnizează date prin care asigură că supraîncălzirea din cauza supracurenților este evitată fără dispozitive de protecție.
   5.2.2.4.   Acumularea de gaz
   Locurile în care este amplasată bateria de tracțiune de tip deschis care poate produce hidrogen gazos trebuie prevăzute cu un ventilator de aerisire sau cu o conductă de aerisire pentru a preveni acumularea de hidrogen gazos.
   5.3.   Siguranță funcțională
   Conducătorul auto primește cel puțin o indicație momentană atunci când vehiculul se află în „modul posibil de propulsie activă”.
   Totuși, această dispoziție nu se aplică în condițiile în care un motor cu ardere internă asigură în mod direct sau indirect puterea de propulsie a vehiculului.
   În momentul părăsirii vehiculului, conducătorul auto trebuie avertizat printr-un semnal (de exemplu, un semnal optic sau acustic) în cazul în care vehiculul este încă în modul posibil de propulsie activă.
   Dacă SRSE de la bord poate fi încărcat din exterior de către utilizator, orice deplasare a vehiculului sub acțiunea sistemului propriu de propulsie trebuie să fie imposibilă atât timp cât conectorul sursei de alimentare cu energie electrică externe este racordat fizic la priza vehiculului.
   Această cerință trebuie demonstrată prin utilizarea conectorului specificat de producătorul autovehiculului.
   Starea unității de comandă a direcției de deplasare trebuie identificată de către conducătorul auto.
   5.4.   Determinarea emisiilor de hidrogen
   5.4.1.   Această încercare trebuie efectuată la toate vehiculele echipate cu baterii de tracțiune de tip deschis.
   5.4.2.   Încercarea trebuie efectuată conform metodei descrise în Anexa 7 la prezentul regulament. Eșantionarea și analizarea hidrogenului trebuie să fie cele prescrise. Alte metode de analiză pot fi aprobate în cazul în care este demonstrat că ele oferă rezultate echivalente.
   5.4.3.   În timpul unei proceduri normale de încărcare în condițiile date în anexa 7, emisiile de hidrogen trebuie să fie sub 125 g într-un interval de 5 ore sau sub 25 × t2 g în intervalul t2 (în ore).
   5.4.4.   În timpul unei încărcări efectuate de un încărcător de bord care prezintă o defecțiune (în condițiile prezentate în anexa 7), emisiile de hidrogen trebuie să fie sub 42 g. În plus, posibila defecțiune a încărcătorului de bord trebuie să fie limitată la 30 minute.
   5.4.5.   Toate operațiile legate de încărcarea bateriei sunt controlate automat, inclusiv încetarea încărcării.
   5.4.6.   Nu trebuie să fie posibil controlul manual al fazelor de încărcare.
   5.4.7.   Operațiile normale de conectare și deconectare la rețeaua de alimentare sau căderile de curent nu trebuie să afecteze sistemul de control al fazelor de încărcare.
   5.4.8.   Erorile importante de încărcare trebuie să fie în permanență semnalizate conducătorului auto. O eroare importantă este o eroare care poate duce la disfuncționalitatea încărcătorului de bord în timpul unei încărcări ulterioare.
   5.4.9.   Producătorul trebuie să indice în manualul de utilizare conformitatea vehiculului cu aceste cerințe.
   5.4.10.   Omologarea acordată unui tip de vehicul privind emisiile de hidrogen poate fi extinsă la diferitele tipuri de vehicule aparținând aceleași familii, în conformitate cu definiția familiei precizată în anexa 7, apendicele 2.
   6.   MODIFICAREA ȘI EXTINDEREA OMOLOGĂRII DE TIP PENTRU UN TIP DE VEHICUL
   6.1.   Fiecare modificare a tipului de vehicul este notificată departamentului administrativ care a omologat tipul vehiculului. Departamentul poate:
   
               6.1.1.
            
            
               considera că este improbabil ca modificările făcute să aibă un efect advers apreciabil și că, în orice caz, vehiculul respectă în continuare cerințele sau
            
         
               6.1.2.
            
            
               cere un raport de verificare suplimentar de la serviciul tehnic responsabil cu efectuarea încercărilor.
            
         6.2.   Confirmarea sau refuzul omologării, specificând modificările, se comunică în conformitate cu procedura precizată la punctul 4.3 de mai sus părților la acordul de punere în aplicare a prezentului regulament.
   6.3.   Autoritatea competentă care acordă extinderea omologării atribuie un număr de serie pentru extinderea în cauză și notifică celelalte părți ale Acordului din 1958 de punere în aplicare a prezentului regulamentul printr-un formular de comunicare conform cu modelul din Anexa 1 la prezentul regulament.
   7.   CONFORMITATEA PRODUCȚIEI
   7.1.   Fiecare vehicul omologat în conformitate cu prezentul regulament este produs conform tipului omologat prin respectarea cerințelor precizate la punctul 5 de mai sus.
   7.2.   Pentru a controla dacă cerințele de la punctul 7.1 sunt respectate, trebuie efectuate verificări corespunzătoare ale producției.
   7.3.   Titularul omologării are, în special, următoarele obligații:
   
               7.3.1.
            
            
               să asigure existența unor proceduri pentru un control eficace al calității vehiculului;
            
         
               7.3.2.
            
            
               să aibă acces la echipamentul de încercare necesar pentru controlul conformității fiecărui tip omologat;
            
         
               7.3.3.
            
            
               să se asigure că datele rezultatelor încercărilor sunt înregistrate și că documentele anexe sunt disponibile pentru o perioadă care urmează să fie stabilită de comun acord cu departamentul administrativ;
            
         
               7.3.4.
            
            
               să analizeze rezultatele fiecărui tip de încercare, pentru a verifica și garanta constanța caracteristicilor vehiculului, ținând seama de variațiile admise în producția industrială;
            
         
               7.3.5.
            
            
               să se asigure că pentru fiecare tip de vehicul sunt efectuate cel puțin tipurile de încercări prevăzute la punctul 5 din prezentul regulament;
            
         
               7.3.6.
            
            
               să se asigure că orice set de eșantioane sau elemente supuse încercării care dovedesc neconformitatea cu tipul de încercare în cauză determină o nouă eșantionare și testări suplimentare. Trebuie luate toate măsurile necesare pentru restabilirea conformității producției respective.
            
         7.4.   Autoritatea competentă care a acordat omologarea de tip poate să verifice în orice moment metodele de control al conformității folosite în fiecare unitate de producție.
   7.4.1.   La fiecare inspecție, se prezintă inspectorului rapoartele de încercare și de producție.
   7.4.2.   Inspectorul poate selecta aleatoriu eșantioane care vor fi supuse încercării în laboratorul producătorului. Numărul minim de exemplare poate fi stabilit în funcție de rezultatele controalelor proprii ale producătorului.
   7.4.3.   Dacă nivelul calității se dovedește nesatisfăcător sau este necesar să se verifice valabilitatea încercărilor efectuate în conformitate cu punctul 7.4.2, inspectorul trebuie să preleveze eșantioane ce vor fi trimise serviciului tehnic care a efectuat încercările de omologare de tip.
   7.4.4.   Autoritatea competentă poate efectua orice încercare prevăzută în prezentul regulament.
   7.4.5.   Frecvența normală a inspecțiilor permise de către autoritatea competentă este o dată pe an. În cazul în care în urma acestor inspecții se constată rezultate necorespunzătoare, autoritatea competentă trebuie să se asigure că se iau toate măsurile necesare pentru restabilirea conformității producției cât mai rapid posibil.
   8.   SANCȚIUNI PENTRU NECONFORMITATEA PRODUCȚIEI
   8.1.   Omologarea acordată pentru un tip de vehicul, în temeiul prezentului regulament, poate fi retrasă în cazul în care nu se respectă cerințele prevăzute la punctul 7 de mai sus sau în cazul în care vehiculul sau componentele nu au trecut de verificările descrise la punctul 7.3.5 de mai sus.
   8.2.   În cazul în care o parte contractantă la Acordul de punere în aplicare a prezentului regulament retrage o omologare pe care a aprobat-o anterior, ea trebuie să notifice imediat acest aspect celorlalte părți contractante care aplică prezentul regulament prin intermediul unui formular de comunicare conform modelului din anexa 1 la prezentul regulament.
   9.   ÎNCETAREA DEFINITIVĂ A PRODUCȚIEI
   În cazul în care titularul omologării încetează definitiv să producă un tip de vehicul în conformitate cu prezentul regulament, trebuie să informeze autoritatea care a acordat omologarea. La primirea comunicării respective, autoritatea trebuie să informeze celelalte părți contractante, participante la Acordul din 1958 de punere în aplicare a prezentului regulament, prin intermediul unui formular de comunicare conform modelului din anexa 1 la prezentul regulament.
   10.   DENUMIRILE ȘI ADRESELE SERVICIILOR TEHNICE RESPONSABILE CU ÎNCERCĂRILE DE OMOLOGARE ȘI ALE SERVICIILOR ADMINISTRATIVE
   Părțile contractante la Acordul din 1958 de punere în aplicare a prezentului regulament trebuie să comunice Secretariatului Națiunilor Unite denumirile și adresele serviciilor tehnice responsabile de efectuarea testelor de omologare și ale departamentelor administrative care acordă omologarea și cărora le sunt trimise formularele care atestă acordarea, extinderea, respingerea, retragerea omologării sau încetarea definitivă a producției, eliberate în alte țări.
   11.   DISPOZIȚII TRANZITORII
   11.1.   Începând cu data oficială de intrare în vigoare a seriei 01 de amendamente, nicio parte contractantă care aplică prezentul regulament nu poate refuza acordarea omologării în baza acestui regulament, astfel cum a fost modificat prin seria 01 de amendamente.
   11.2.   În decurs de 24 de luni de la data intrării în vigoare, părțile contractante care aplică prezentul regulament acordă omologări doar dacă tipul de vehicul care trebuie omologat îndeplinește cerințele prezentului regulament, astfel cum a fost modificat prin seria 01 de amendamente.
   11.3.   Părțile contractante care aplică prezentul regulament nu pot refuza acordarea de extinderi ale omologării pentru seria precedentă de amendamente la prezentul regulament.
   11.4.   Părțile contractante care aplică prezentul continuă să acorde omologări pentru acele tipuri de vehicule care îndeplinesc cerințele prezentului regulament, astfel cum a fost modificat prin seriile precedente de amendamente în perioada de 24 de luni următoare datei de intrare în vigoare a seriei 01 de amendamente.
   11.5.   Fără a aduce atingere dispozițiilor tranzitorii de mai sus, părțile contractante pentru care aplicarea prezentului regulament intră în vigoare după data intrării în vigoare a celei mai recente serii de amendamente nu sunt obligate să accepte omologări care au fost acordate în conformitate cu oricare din seriile precedente de amendamente la prezentul regulament.
   
      (1)  1 pentru Germania, 2 pentru Franța, 3 pentru Italia, 4 pentru Țările de Jos, 5 pentru Suedia, 6 pentru Belgia, 7 pentru Ungaria, 8 pentru Republica Cehă, 9 pentru Spania, 10 pentru Serbia, 11 pentru Regatul Unit, 12 pentru Austria, 13 pentru Luxemburg, 14 pentru Elveția, 15 (vacant), 16 pentru Norvegia, 17 pentru Finlanda, 18 pentru Danemarca, 19 pentru România, 20 pentru Polonia, 21 pentru Portugalia, 22 pentru Federația Rusă, 23 pentru Grecia, 24 pentru Irlanda, 25 pentru Croația, 26 pentru Slovenia, 27 pentru Slovacia, 28 pentru Belarus, 29 pentru Estonia, 30 (vacant), 31 pentru Bosnia și Herțegovina, 32 pentru Letonia, 33 (vacant), 34 pentru Bulgaria, 35 (vacant), 36 pentru Lituania, 37 pentru Turcia, 38 (vacant), 39 pentru Azerbaidjan, 40 pentru Fosta Republică Iugoslavă a Macedoniei, 41 (vacant), 42 pentru Comunitatea Europeană (Omologările sunt acordate de statele membre folosind simbolul CEE respectiv.), 43 pentru Japonia, 44 (vacant), 45 pentru Australia, 46 pentru Ucraina, 47 pentru Africa de Sud, 48 pentru Noua Zeelandă, 49 pentru Cipru, 50 pentru Malta, 51 pentru Republica Coreea, 52 pentru Malaezia, 53 pentru Thailanda, 54 și 55 (vacante), 56 pentru Muntenegru, 57 (vacant) și 58 pentru Tunisia. Numerele ulterioare vor fi atribuite altor țări în ordinea cronologică în care ele ratifică sau aderă la Acordul privind adoptarea de reglementări tehnice uniforme pentru vehicule cu roți, echipamente și părți care pot fi montate și/sau utilizate pe vehicule cu roți și condițiile pentru recunoașterea reciprocă a omologării acordate pe baza acestor reglementări, iar numerele astfel atribuite se comunică părților contractante ale acordului de către Secretarul General al Organizației Națiunilor Unite.
   
      ANEXA 1
      
         COMUNICARE
      
      [format maxim: A4 (210 × 297 mm)]
      
         
   
   
      ANEXA 2
      
         EXEMPLE DE MĂRCI DE OMOLOGARE
      
      MODEL A
      (a se vedea punctul 4.4 din prezentul regulament)
      
         
      MODEL B
      (a se vedea punctul 4.5 din prezentul regulament)
      
         
      
         (1)  Ultimul număr este prezentat exclusiv cu titlu de exemplu.
   
   
      ANEXA 3
      
         PROTECȚIA ÎMPOTRIVA CONTACTELOR DIRECTE CU PIESELE SUB TENSIUNE
      
      1.   SONDE DE ACCES
      Sondele de acces pentru a verifica protecția persoanelor împotriva accesului la piesele sub tensiune sunt indicate în tabelul 1.
      2.   CONDIȚII DE ÎNCERCARE
      Sonda de acces este împinsă în orificiile carcasei cu o forță indicată în tabelul 1. În cazul în care ea pătrunde parțial sau complet, este așezată în orice poziție, dar în niciun caz partea de oprire nu trebuie să pătrundă complet prin deschizătură.
      Barierele interne sunt considerate parte a carcasei.
      O sursă de alimentare de joasă tensiune (de cel puțin 40 V și cel mult 50 V), în serie cu o lampă corespunzătoare, trebuie conectată, dacă este necesar, între sondă și piesele sub tensiune din interiorul barierei sau carcasei.
      Metoda semnal – circuit trebuie aplicată, de asemenea, pieselor mobile sub tensiune ale echipamentului de înaltă tensiune.
      Piesele mobile interne pot fi acționate la viteze reduse, atunci când este posibil.
      3.   CONDIȚII DE ACCEPTARE
      Sonda de acces nu trebuie să atingă piesele sub tensiune.
      Dacă această cerință este verificată de un circuit cu semnal între sondă și piesele sub tensiune, indicatorul luminos nu se va aprinde.
      În cazul încercării pentru IPXXB, degetul articulat de verificare poate pătrunde pe lungimea sa de 80 mm, dar profilul de oprire (diametru 50 mm × 20 mm) nu trece prin deschizătură. Începând din poziția dreaptă, ambele articulații ale degetului de verificare se îndoaie succesiv într-un unghi de până la 90 de grade față de axa secțiunii adiacente a degetului și se amplasează în fiecare poziție posibilă.
      În cazul încercărilor pentru IPXXD, sonda de acces poate pătrunde pe lungimea sa completă, dar profilul de oprire nu pătrunde complet prin deschizătură.
      
         Tabelul 1
      
      
         Sonde de verificare pentru testarea protecției persoanelor împotriva accesului la piesele periculoase
      
      
         
      
         Figura 1
      
      
         Deget articulat de verificare
      
      
         
      Material: metal, cu excepția cazurilor în care se precizează altfel
      Dimensiuni liniare în milimetri
      Toleranțele dimensiunilor fără toleranță specifică:
      
                  (a)
               
               
                  pentru unghiuri: 0/– 10°;
               
            
                  (b)
               
               
                  pentru dimensiuni liniare: până la 25 mm: 0/– 0,05 mm peste 25 mm: ± 0,2 mm.
               
            Ambele articulații vor permite mișcarea în același plan și aceeași direcție printr-un unghi de 90° cu o toleranță de 0 până la + 10°.
   
   
      ANEXA 4
      
         METODĂ DE MĂSURARE A REZISTENȚEI IZOLAȚIEI
      
      1.   ASPECTE GENERALE
      Rezistența de izolație pentru fiecare magistrală de înaltă tensiune a vehiculului se măsoară sau se determină prin calcul utilizând valori de măsurare de la fiecare piesă sau unitate de componentă a unei magistrale de înaltă tensiune (denumită în continuare „măsurătoare divizată”).
      2.   METODĂ DE MĂSURARE
      Măsurarea rezistenței de izolație se realizează prin selectarea unei metode de măsurare adecvate dintre cele enumerate la punctele 2.1-2.2, în funcție de sarcina electrică a pieselor sub tensiune sau a rezistenței de izolație etc.
      Intervalul circuitului electric care va fi măsurat este clarificat în prealabil utilizând scheme de circuite electrice etc.
      De asemenea, se pot efectua modificările necesare pentru măsurarea rezistenței de izolație, cum ar fi îndepărtarea capacului pentru a ajunge la piesele sub tensiune, trasarea liniilor de măsurare, modificarea software-ului etc.
      În cazurile în care valorile măsurate nu sunt stabile din cauza funcționării sistemului integrat de monitorizare a rezistenței izolației etc., pot fi efectuate modificările necesare pentru efectuarea măsurătorii, cum ar fi oprirea funcționării dispozitivului în cauză sau îndepărtarea acestuia. De asemenea, când dispozitivul este îndepărtat, trebuie să se demonstreze, cu ajutorul desenelor etc., că acest lucru nu va modifica rezistența de izolație între piesele sub tensiune și șasiul electric.
      Trebuie acordată maximă atenție în ceea ce privește scurtcircuitele, șocurile electrice etc., deoarece pentru această confirmare pot fi necesare operații directe asupra circuitului de înaltă tensiune.
      2.1.   Metodă de măsurare utilizând tensiunea c.c. de la surse din afara vehiculului
      2.1.1.   Instrument de măsurare
      Trebuie să se utilizeze un instrument de verificare a rezistenței izolatorului capabil să aplice o tensiune c.c. mai mare decât tensiunea de funcționare a magistralei de înaltă tensiune.
      2.1.2.   Metodă de măsurare
      Un instrument de verificare a rezistenței izolatorului trebuie conectat între piesele sub tensiune și șasiul electric. Apoi, rezistența de izolație se măsoară prin aplicarea unei tensiuni c.c. de cel puțin jumătate din tensiunea de funcționare a magistralei de înaltă tensiune.
      Dacă sistemul are mai multe intervale de tensiune (de exemplu, din cauza transformatorului de amplificare) în circuitul conectat galvanic și unele dintre componente nu pot rezista la tensiunea de funcționare a întregului circuit, rezistența de izolație între acele componente și șasiul electric poate fi măsurată separat prin aplicarea a cel puțin jumătate din propria tensiune de funcționare cu respectivele componente deconectate.
      2.2.   Metodă de măsurare utilizând sistemul SRSE propriu al vehiculului ca sursă de tensiune c.c.
      2.2.1.   Condiții de încercare a vehiculului
      Magistrala de înaltă tensiune este încărcată cu energie electrică de către sistemul SRSE și/sau sistemul de conversie a energiei propriu vehiculului, iar nivelul tensiunii sistemului SRSE și/sau al sistemului de conversie a energiei pe toată durata încercării trebuie să fie cel puțin tensiunea de funcționare nominală specificată de producătorul vehiculului.
      2.2.2.   Instrument de măsurare
      Voltmetrul utilizat în această încercare măsoară valorile c.c. și trebuie să aibă o rezistență internă de cel puțin 10 ΜΩ.
      2.2.3.   Metodă de măsurare
      2.2.3.1.   Prima etapă
      Tensiunea se măsoară așa cum se arată în Figura 1 și se înregistrează tensiunea magistralei de înaltă tensiune (Vb). Vb este egală cu sau mai mare decât tensiunea de funcționare nominală a sistemului SRSE și/sau a sistemului de conversie a energiei specificată de producătorul vehiculului.
      
         Figura 1
      
      
         Măsurarea valorilor Vb, V1, V2
      
      
         
      2.2.3.2.   A doua etapă
      Măsurați și înregistrați tensiunea (V1) între partea negativă a magistralei de înaltă tensiune și șasiul electric (a se vedea Figura 1).
      2.2.3.3.   A trei etapă
      Măsurați și înregistrați tensiunea (V2) între partea pozitivă a magistralei de înaltă tensiune și șasiul electric (a se vedea Figura 1).
      2.2.3.4.   A patra etapă
      Dacă V1 este mai mare decât sau egală cu V2, introduceți o rezistență cunoscută standard (Ro) între partea negativă a magistralei de înaltă tensiune și șasiul electric. Cu Ro instalată, măsurați tensiunea (V1') între partea negativă a magistralei de înaltă tensiune și șasiul electric (a se vedea Figura 2).
      Calculați izolația electrică (Ri) pe baza formulei următoare:
      Ri = Ro*(Vb/V1' – Vb/V1) sau Ri = Ro *Vb*(1/V1' – 1/V1)
      
         Figura 2
      
      
         Măsurarea valorii V1'
      
      
         
      Dacă V2 este mai mare decât V1, introduceți o rezistență cunoscută standard (Ro) între partea pozitivă a magistralei de înaltă tensiune și șasiul electric. Cu Ro instalată, măsurați tensiunea (V2') între partea pozitivă a magistralei de înaltă tensiune și șasiul electric (a se vedea Figura 3). Calculați izolația electrică (Ri) pe baza formulei afișate. Împărțiți această valoare a izolației electrice (în Ω) la tensiunea de funcționare nominală a magistralei de înaltă tensiune (în volți).
      Calculați izolația electrică (Ri) pe baza formulei următoare:
      Ri = Ro*(Vb/V2' – Vb/V2) sau Ri = Ro *Vb*(1/V2' – 1/V2)
      
         Figura 3
      
      
         Măsurarea valorii V2'
      
      
         
      2.2.3.5.   A cincea etapă
      Valoarea izolației electrice Ri (în Ω) împărțită la tensiunea de funcționare a magistralei de înaltă tensiune (în volți) determină rezistența de izolație (în Ω/V).
      
                  
                     Nota 1:
                  
               
               
                  Rezistența cunoscută standard Ro (în Ω) trebuie să fie valoarea rezistenței de izolație minime necesare (în Ω/V) înmulțită cu tensiunea de funcționare a vehiculului plus/minus 20 % (în volți). Nu este necesar ca Ro să fie exact această valoare deoarece ecuațiile sunt valabile pentru orice Ro; cu toate acestea, o valoare Ro în acest interval ar trebui să asigure o soluție adecvată pentru măsurătorile de tensiune.
               
            
   
      ANEXA 5
      
         METODĂ DE CONFIRMARE A FUNCȚIONĂRII SISTEMULUI INSTALAT LA BORD DE MONITORIZARE A REZISTENȚEI IZOLAȚIEI
      
      Funcționarea sistemului instalat la bord de monitorizare a rezistenței izolației trebuie confirmată prin următoarea metodă:
      Introduceți un rezistor care nu cauzează scăderea rezistenței de izolație dintre borna monitorizată și șasiul electric sub valoarea minimă necesară a rezistenței de izolație. Avertismentul trebuie să se activeze.
   
   
      ANEXA 6
      
         CARACTERISTICI ESENȚIALE ALE VEHICULELOR RUTIERE SAU SISTEMELOR
      
      1.   ASPECTE GENERALE
      
                  1.1.
               
               
                  Marca (denumirea comercială a producătorului): …
               
            
                  1.2.
               
               
                  Tipul: …
               
            
                  1.3.
               
               
                  Categoria vehiculului: …
               
            
                  1.4.
               
               
                  Denumirea (denumirile) comercială(e), dacă este/sunt disponibilă(e): …
               
            
                  1.5.
               
               
                  Denumirea și adresa producătorului: …
               
            
                  1.6.
               
               
                  Dacă este cazul, denumirea și adresa reprezentantului producătorului: …
               
            
                  1.7.
               
               
                  Desenul și/sau fotografia vehiculului: …
               
            2.   MOTOR ELECTRIC (MOTOR DE TRACȚIUNE)
      
                  2.1.
               
               
                  Tipul (cu bobinaj, cu excitație): …
               
            
                  2.2.
               
               
                  Putere utilă maximă (kW): …
               
            3.   BATERIE (DACĂ SRSE ESTE BATERIA)
      
                  3.1.
               
               
                  Denumirea comercială și marca bateriei: …
               
            
                  3.2.
               
               
                  Indicarea tuturor tipurilor de celule electrochimice: …
               
            
                  3.3.
               
               
                  Tensiune nominală (V): …
               
            
                  3.4.
               
               
                  Numărul celulelor bateriei …
               
            
                  3.5.
               
               
                  Raportul de combinare a gazului (în procente): …
               
            
                  3.6.
               
               
                  Tip (tipuri) de ventilație pentru modulul/pachetul de baterii: …
               
            
                  3.7.
               
               
                  Tipul sistemului de răcire (dacă există): …
               
            
                  3.8.
               
               
                  Capacitate (Ah): …
               
            4.   PILĂ DE COMBUSTIE (DACĂ EXISTĂ)
      
                  4.1.
               
               
                  Denumirea comercială și marca pilei de combustie: …
               
            
                  4.2.
               
               
                  Tipuri de pilă de combustie: …
               
            
                  4.3.
               
               
                  Tensiune nominală (V): …
               
            
                  4.4.
               
               
                  Număr de celule: …
               
            
                  4.5.
               
               
                  Tip de sistem de răcire (dacă există): …
               
            
                  4.6.
               
               
                  Putere maximă (kW): …
               
            5.   SIGURANȚA ȘI/SAU ÎNTRERUPĂTOARELE DE CIRCUIT
      
                  5.1.
               
               
                  Tip: …
               
            
                  5.2.
               
               
                  Diagramă indicând domeniul de funcționare: …
               
            6.   FASCICOLUL DE CABLURI
      
                  6.1
               
               
                  Tip: …
               
            7.   PROTECȚIE ÎMPOTRIVA ȘOCURILOR ELECTRICE
      
                  7.1.
               
               
                  Descrierea conceptului de protecție: …
               
            8.   DATE SUPLIMENTARE
      
                  8.1.
               
               
                  Scurtă descriere a instalării componentelor circuitului electric sau desene/imagini care indică poziția de instalare a componentelor circuitului electric: …
               
            
                  8.2.
               
               
                  Diagramă schematică a tuturor funcțiilor electrice incluse în circuitul electric: …
               
            
                  8.3.
               
               
                  Tensiune de funcționare (V): …
               
            
   
      ANEXA 7
      
         STABILIREA EMISIILOR DE HIDROGEN ÎN TIMPUL PROCEDURILOR DE ÎNCĂRCARE A BATERIEI DE TRACȚIUNE
      
      1.   INTRODUCERE
      Prezenta anexă descrie procedura de stabilire a emisiilor de hidrogen în timpul procedurilor de încărcare a bateriei de tracțiune pentru toate vehiculele rutiere, în conformitate cu punctul 5.4 din prezentul regulament.
      2.   DESCRIEREA ÎNCERCĂRII
      Încercarea privind emisiile de hidrogen (Figura 7.1) este efectuată pentru stabilirea emisiilor de hidrogen în timpul procedurilor de încărcare a bateriilor de tracțiune. Încercarea cuprinde următoarele etape:
      
                  (a)
               
               
                  pregătirea vehiculului,
               
            
                  (b)
               
               
                  descărcarea bateriei de tracțiune,
               
            
                  (c)
               
               
                  stabilirea emisiilor de hidrogen din timpul unei încărcări normale,
               
            
                  (d)
               
               
                  stabilirea emisiilor de hidrogen din timpul încărcării de urgență efectuate cu încărcătorul de bord.
               
            3.   VEHICULUL
      3.1.   Vehiculul trebuie să fie într-o stare bună mecanică și trebuie să fi fost condus 300 km timp de șapte zile înainte de încercare. Vehiculul trebuie să fie echipat cu bateria de tracțiune supusă încercării de emisii de hidrogen, în această perioadă de timp.
      3.2.   În cazul în care bateria este folosită la o temperatură mai mare decât temperatura mediului ambient, operatorul trebuie să urmeze procedura producătorului pentru păstrarea temperaturii bateriei de tracțiune la un nivel normal de funcționare.
      Reprezentantul producătorului trebuie să fie în măsură să certifice că sistemul de condiționare a temperaturii bateriei de tracțiune nu prezintă nicio avarie și niciun defect de capacitate.
      
         Figura 7.1
      
      
         Determinarea emisiilor de hidrogen în timpul procedurilor de încărcare a bateriei de tracțiune
      
      
         
      4.   ECHIPAMENTUL DE ÎNCERCARE PENTRU TESTUL EMISIILOR DE HIDROGEN
      4.1.   Dinamometrul cu șasiu
      Dinamometrul cu șasiu trebuie să respecte cerințele seriei 05 de amendamente la Regulamentul nr. 83.
      4.2.   Incinta de măsurare a emisiilor de hidrogen
      Incinta de măsurare a emisiilor de hidrogen trebuie să fie o cameră de măsurare etanșă care să poată conține un vehiculul supus încercării. Vehiculul trebuie să fie accesibil din toate părțile și spațiul trebuie să fie etanș în conformitate cu apendicele 1 la prezenta anexă. Suprafața interioară a incintei trebuie să fie impermeabilă și nereactivă la hidrogen. Sistemul de condiționare a temperaturii trebuie să fie capabil să controleze aerul intern al incintei pentru respectarea temperaturii precizate pentru încercare, cu o toleranță medie ± 2 K pe durata încercării.
      Pentru adaptarea schimbărilor de volum datorită emisiilor de hidrogen din cameră, se poate folosi un echipament cu volum variabil sau un alt echipament de încercare. Incinta cu volum variabil se extinde și se contractă ca reacție la emisiile de hidrogen din cameră. Două mijloace potențiale de adaptare a schimbărilor volumului intern sunt panourile mobile sau un dispozitiv de umflare în interiorul cărora există pungi impermeabile, în cameră, care se dilată și se contractă ca reacție la schimbările de presiune interioare prin schimbarea aerului din afara incintei. Orice plan de adaptare a volumului trebuie să mențină integritatea incintei, astfel cum este precizat în apendicele 1 la prezenta anexă.
      Orice metode de adaptare a volumului trebuie să limiteze diferența dintre presiunea internă a incintei și presiunea barometrică la o valoare maximă de ± 5 hPa.
      Incinta trebuie să fie capabilă să se blocheze la un volum maxim. O cameră cu volum variabil trebuie să se poată adapta la o schimbare de la „volumul nominal” (vezi Anexa 7, apendicele 1, punctul 2.1.1), luând în considerare emisiile de hidrogen din timpul testului.
      4.3.   Sisteme analitice
      4.3.1.   Analizor de hidrogen
      
                  4.3.1.1.
               
               
                  Atmosfera din cameră este monitorizată folosind un analizor de hidrogen (de tip detector electrochimic) sau un cromatograf cu detectarea de conductivitate termică. Eșantionul de gaz trebuie prelevat în centrul unei părți laterale sau pe plafonul camerei și orice scurgeri trebuie reintroduse în cameră, de preferință către un punct imediat în aval de ventilatorul de amestecare.
               
            
                  4.3.1.2.
               
               
                  Analizorul de hidrogen trebuie să aibă un timp de răspuns de 90 la sută din valoarea finală de citire în mai puțin de 10 secunde. Analizorul trebuie să aibă o stabilitate mai mare de 2 la sută din mărimea completă la zero și de 80 la sută ± 20 la sută din nivelul maxim al scalei, de-a lungul unei perioade de 15 minute pentru toate domeniile de funcționare.
               
            
                  4.3.1.3.
               
               
                  Repetabilitatea analizorului, exprimată sub formă de abatere tip, trebuie să fie mai mare de 1 la sută din valoarea totală, la zero și 80 la sută ± 20 la sută din valoarea totală a nivelelor folosite.
               
            
                  4.3.1.4.
               
               
                  Domeniile de funcționare a analizorului trebuie alese pentru a obține cea mai bună rezoluție pe ansamblul procedurilor de măsurare, etalonare și control al scurgerilor.
               
            4.3.2.   Sistem de înregistrare asociat analizorului de hidrogen
      Analizorul de hidrogen trebuie să fie prevăzut cu un dispozitiv care permite înregistrarea semnalelor electrice de ieșire, la o frecvență de cel puțin o dată pe minut. Sistemul de înregistrare trebuie să aibă caracteristici de funcționare cel puțin echivalente cu semnalul înregistrat și trebuie să ofere o înregistrare permanentă a rezultatelor. Înregistrarea trebuie să indice clar începutul și sfârșitul unei încercări de încărcare normale și operațiunea de încărcare de urgență.
      4.4.   Înregistrarea temperaturilor
      4.4.1.   Temperatura din cameră este înregistrată în două puncte de către senzorii de temperatură, care sunt conectați pentru a indica o valoare medie. Punctele de măsurare sunt plasate pe o lungime de aproximativ 0,1 m în cameră, într-o linie centrală verticală a fiecărui perete lateral, la o înălțime de 0,9 ± 0,2 m.
      4.4.2.   Temperaturile modulelor de baterii sunt înregistrate cu ajutorul senzorilor.
      4.4.3.   Pe toată durata măsurătorilor emisiilor de hidrogen, temperaturile trebuie să fie înregistrate la o frecvență de cel puțin o dată pe minut.
      4.4.4.   Precizia sistemul de înregistrare a temperaturii trebuie să fie între ± 1,0 K și temperatura trebuie să poată fi citită cu o precizie de ± 0,1 K.
      4.4.5.   Sistemul de înregistrare sau prelucrare a datelor trebuie să permită o precizie de înregistrare a timpului de ± 15 secunde.
      4.5.   Înregistrarea presiunii
      4.5.1.   Diferența Δp dintre presiunea barometrică între zona de încercare și presiunea internă a camerei trebuie să fie înregistrate, pe toată durata măsurătorilor emisiilor de hidrogen, la o frecvență de cel puțin o dată pe minut.
      4.5.2.   Precizia sistemul de înregistrare a presiunii trebuie să fie între ± 2 hPa și presiunea trebuie să fie citită cu o precizie de ± 0,2 hPa.
      4.5.3.   Sistemul de înregistrare sau prelucrare a datelor trebuie să permită o precizie de înregistrare a timpului de ± 15 secunde.
      4.6.   Înregistrarea tensiunii și intensității curentului
      4.6.1.   Tensiunea încărcătorului de bord și intensitatea curentului (bateriei) trebuie înregistrată, pe toată durata măsurătorilor emisiilor de hidrogen, la o frecvență de cel puțin o dată pe minut.
      4.6.2.   Precizia sistemului de înregistrare a tensiunii trebuie să fie între ± 1 V și tensiunea trebuie să ofere o precizie de citire de ± 0,1 V.
      4.6.3.   Precizia sistemului de înregistrare a intensității curentului trebuie să fie între ± 0,5 A și intensitatea curentului trebuie să ofere o precizie de citire de ± 0,05 A.
      4.6.4.   Sistemul de înregistrare sau procesare a datelor trebuie să fie să permită o precizie de înregistrare a timpului de ± 15 secunde.
      4.7.   Ventilatoare
      Camera trebuie echipată cu unul sau mai multe ventilatoare sau suflante cu un debit posibil de 0,1 până la 0,5 m3/secundă pentru a amesteca bine aerul din incintă. Este posibil să se atingă o temperatură constantă și o concentrație omogenă a hidrogenului din cameră în timpul măsurătorilor. Vehiculul din cameră nu trebuie supus direct la un curent de aer al ventilatoarelor sau suflantelor.
      4.8.   Gaze
      4.8.1.   Următoarele gaze pure trebuie să fie disponibile pentru etalonare și funcționare:
      
                  (a)
               
               
                  aer sintetic purificat (puritate < 1 ppm C1 echivalent; < 1 ppm CO; < 400 ppm CO2; < 0,1 ppm NO); concentrație de oxigen între 18 și 21 la sută în volume,
               
            
                  (b)
               
               
                  hidrogen (H2), 99,5 la sută puritate minimă.
               
            4.8.2.   Gazele utilizate pentru etalonare și măsurare trebuie să fie compuse din amestecuri de hidrogen (H2) și aer sintetic purificat. Concentrațiile reale ale gazului de etalonare trebuie să fie între ± 2 la sută din valorile nominale. Precizia gazelor diluate obținute prin utilizarea unui separator de gaz trebuie să fie între ± 2 la sută din valoarea nominală. Concentrația specificată în apendicele 1 poate fi obținută de asemenea de un separator de gaz folosind aer sintetic ca și gazul de diluare.
      5.   PROCEDURA DE TESTARE
      Testul constă din următorii cinci pași:
      
                  (a)
               
               
                  pregătirea vehiculului;
               
            
                  (b)
               
               
                  descărcarea bateriei de tracțiune;
               
            
                  (c)
               
               
                  determinarea emisiilor de hidrogen în timpul unei încărcări normale;
               
            
                  (d)
               
               
                  descărcarea bateriei de tracțiune;
               
            
                  (e)
               
               
                  determinarea emisiilor de hidrogen în timpul unei încărcări de urgență efectuate cu un încărcător de bord.
               
            În cazul în care vehiculul trebuie deplasat între două etape, acesta trebuie împins până la zona de încercare.
      5.1.   Pregătirea vehiculului
      Uzura bateriei de tracțiune trebuie verificată, demonstrând că vehiculul a efectuat cel puțin 300 km timp de șapte zile înainte de test. În această perioadă, vehiculul trebuie echipat cu bateria de tracțiune supusă încercării la emisiile de hidrogen. În cazul în care acest lucru nu poate fi demonstrat atunci următoarea procedură va fi aplicată.
      5.1.1.   Descărcările și încărcările inițiale ale bateriei
      Procedura începe cu descărcarea bateriei de tracțiune a vehiculului în timpul deplasării la locul de verificare sau pe un dinamometru cu șasiu la o viteză constantă de 70 % ± 5 % din viteza maximă a vehiculului timp de 30 minute.
      Descărcarea este oprită:
      
                  (a)
               
               
                  atunci când vehiculul nu mai poate funcționa la 65 la sută la o viteză maximă de treizeci de minute; sau
               
            
                  (b)
               
               
                  atunci când o indicare de oprire a vehiculului este semnalată conducătorului prin aparatura de bord standard; sau
               
            
                  (c)
               
               
                  după parcurgerea distanței de 100 km.
               
            5.1.2.   Încărcarea inițială a bateriei
      Încărcarea este efectuată:
      
                  (a)
               
               
                  cu un încărcător de bord;
               
            
                  (b)
               
               
                  la o temperatură a mediului ambiant între 293 K și 303 K.
               
            Procedura exclude toate tipurile de încărcători externi.
      Finalizarea criteriului de încărcare a bateriei de tracțiune corespunde unei opriri automate oferite de încărcătorul de bord.
      Această procedură include toate tipurile de încărcători speciali care pot fi acționați automat sau manual, cum ar fi de exemplu, încărcăturile de egalizare sau încărcăturile de serviciu.
      5.1.3.   Procedura de la punctele 5.1.1-5.1.2 se repetă de două ori.
      5.2.   Descărcarea bateriei
      Bateria de tracțiune este descărcată în timpul deplasării pe banda de verificare sau pe dinamometrul cu șasiu la o viteză constantă de 70 la sută ± 5 la sută din viteza maximă a vehiculului, timp de treizeci de minute.
      Oprirea descărcării apare:
      
                  (a)
               
               
                  atunci când o indicație pentru oprirea vehiculului este transmisă conducătorului auto prin aparatura standard de bord; sau
               
            
                  (b)
               
               
                  atunci când viteza maximă a vehiculului este mai mica de 20 km/h.
               
            5.3.   Stabilizarea
      În cincisprezece minute de la finalizarea operațiunii de descărcare a bateriei specificată la 5.2., vehiculul este parcat în zona de stabilizare. Vehiculul este parcat pentru minim 12 ore și maxim 36 de ore, între finalul descărcării bateriei și pornirea testului emisiei de gaze în timpul unei încărcări normale. Pe parcursul acestei perioade, vehiculul trebuie să se afle la temperatura de 293 K ± 2 K.
      5.4.   Verificarea emisiilor de hidrogen în timpul încărcării normale
      5.4.1.   Înainte de finalizarea perioadei de stabilizare, camera de măsurare trebuie purificată pentru câteva minute până ce un mediu stabil este obținut. Ventilatorul sau ventilatoarele de amestecare ale incintei trebuie, de asemenea, pornite în acest moment.
      5.4.2.   Analizorul de hidrogen trebuie adus la zero și pornit imediat înainte de test.
      5.4.3.   La sfârșitul scufundării, vehiculul de încercare, cu motorul oprit și cu geamurile și portbagajul deschise trebuie deplasat în camera de măsurare.
      5.4.4.   Vehiculul trebuie conectat la sursă. Bateria trebuie încărcată prin procedura normală de încărcare după cum este specificat la punctul 5.4.7 de mai jos.
      5.4.5.   Ușile incintei sunt închise și etanșe la gaze în două minute de la blocarea electrică a etapei de încărcare normală.
      5.4.6.   Pornirea unei încărcări normale pentru o perioadă de verificare a emisiilor de hidrogen începe cu etanșarea camerei. Concentrația de hidrogen, temperatura și presiunea barometrică sunt măsurate pentru a indica valorile inițiale CH2i, Ti și Pi pentru verificarea de încărcare normală.
      Aceste date sunt folosite la calcularea emisiilor de hidrogen (punctul 6). Temperatura mediului ambiant al camerei T trebui nu trebuie să fie mai mică de 291 K și mai mare de 295 K în timpul perioadei de încărcare normală.
      5.4.7.   Procedura de încărcare normală
      Încărcarea normală este efectuată cu ajutorul încărcătorului de bord și constă în următorii pași:
      
                  (a)
               
               
                  încărcarea la putere constantă în timpul t1;
               
            
                  (b)
               
               
                  supraîncărcare la curent constant în timpul t2. Intensitatea supraîncărcării este specificată de producător și corespunde celei utilizate în timpul încărcării de egalizare.
               
            Sfârșitul criteriului de încărcare a bateriei de tracțiune corespunde unei opriri automate oferite de încărcătorul de bord la un timp de încărcare de t1 + t2. Acest timp de încărcare va fi limitat la t1 + 5 ore, chiar dacă o indicație clară este oferită conducătorului de o instrumentație standard că bateria nu este complet încărcată.
      5.4.8.   Analizorul de hidrogen trebuie dat la zero și pornit imediat înainte de sfârșitul încercării.
      5.4.9.   Sfârșitul perioadei de prelevare a eșantioanelor de emisii este t1 + t2 or t1 + 5 ore de la începutul preluării eșantioanelor inițiale, după cum este specificat în punctul 5.4.6. Timpii diferiți sunt înregistrați. Concentrația de hidrogen, temperatura și presiunea barometrică sunt măsurate pentru a indica valorile finale CH2f, Tf și Pf pentru încercarea de încărcare normală, utilizată pentru calculele de la punctul 6.
      5.5.   Verificarea emisiilor de hidrogen cu încărcătorul de bord defect
      5.5.1.   În timp de maxim șapte zile după finalizarea încercării anterioare, procedura începe cu descărcarea bateriei de tracțiune a vehiculului în conformitate cu punctul 5.2.
      5.5.2.   Pașii procedurii de la punctul 5.3 trebuie repetați.
      5.5.3.   Înainte de finalizarea perioadei de stabilizare, camera de măsurare trebuie purificată pentru câteva minute până ce un mediu stabil de hidrogen este obținut. Ventilatorul sau ventilatoarele de amestecare ale incintei trebuie, de asemenea, pornite în acest moment.
      5.5.4.   Analizorul de hidrogen trebuie adus la zero și apoi pornit imediat înainte de încercare.
      5.5.5.   La finalizarea impregnării, vehiculul supus încercării, cu motorul oprit și geamurile vehiculului și portbagajul deschise trebuie transferat în camera de măsurare.
      5.5.6.   Vehiculul trebuie conectat la sursă. Bateria este încărcată conform procedurii de încărcare în caz de urgență după cum este specificat la punctul 5.5.9 de mai jos.
      5.5.7.   Ușile incintei sunt închise și etanșe în 2 minute de la blocajul electric în cadrul etapei de încărcare de urgență.
      5.5.8.   Începutul unei încărcări de urgență pentru perioada de verificare a emisiilor de hidrogen începe cu etanșarea camerei. Concentrația de hidrogen, temperatura și presiunea barometrică sunt măsurate pentru a indica valorile inițiale CH2i, Ti și Pi pentru testul de încărcare de urgență.
      Aceste cifre sunt folosite în calcularea emisiei de hidrogen (punctul 6). Temperatura ambiantă a incintei, T, nu trebuie să fie mai mică decât 291 K și mai mare decât 295 K în timpul perioadei de încărcare de urgență.
      5.5.9.   Procedură de încărcare de urgență
      Încărcarea de urgență este efectuată cu ajutorul încărcătorului de bord și constă în următoarele etape:
      
                  (a)
               
               
                  încărcare la putere constantă în timpul t'1;
               
            
                  (b)
               
               
                  încărcare la curent maxim timp de 30 minute. În timpul acestei faze, încărcătorul de bord este blocat la curentul maxim.
               
            5.5.10.   Analizorul de hidrogen trebuie să fie la zero și pornit imediat înainte de finalizarea acestei verificări.
      5.5.11.   Sfârșitul acestei perioade corespunde timpului t'1 + 30 minute de la începerea calibrării inițiale, după cum este specificat la punctul 5.5.8. Timpii – mașină sunt înregistrați. Concentrația de hidrogen, temperatura și presiunea barometrică sunt măsurate pentru o înregistra valorile finale CH2f, Tf și Pf în vederea încercării la încărcarea de urgență, folosită pentru calcularea de la punctul 6.
      6.   PROCEDURA DE CALCUL
      Verificările emisiilor de hidrogen descrise la punctul 5 permit calcularea emisiilor de hidrogen pentru încărcarea normală și pentru situația defecțiunilor la încărcarea de urgență. Emisiile de hidrogen pentru fiecare din aceste faze sunt calculate folosind concentrațiile de hidrogen inițiale și finale, temperaturile și presiunile din cameră, incluzând volumul net al camerei.
      Formula de mai jos este utilizată:
      
         
      unde:
      
                  MH2
                  
               
               
                  =
               
               
                  masa hidrogen, în grame;
               
            
                  CH2
                  
               
               
                  =
               
               
                  concentrația de hidrogen măsurată în spațiu, în volum ppm;
               
            
                  V
               
               
                  =
               
               
                  volum net spațiu în metri cubi (m3) corectat pentru volumul vehiculului, cu portbagajul și geamurile deschise. În cazul în care volumul vehiculului nu este determinat, se scade un volum de 1,42 m3;
               
            
                  Vout
                  
               
               
                  =
               
               
                  volum de compensație în m3, la temperatura și presiunea de verificare;
               
            
                  T
               
               
                  =
               
               
                  temperatura ambiantă din cameră, în K;
               
            
                  P
               
               
                  =
               
               
                  presiunea absolută din incintă, în kPa;
               
            
                  k
               
               
                  =
               
               
                  2,42,
               
            
                   
               
               
                  i este valoarea inițială;
               
            
                   
               
               
                  f este valoarea finală.
               
            6.1.   Rezultatele încercării
      Emisiile maselor de hidrogen pentru vehicule sunt:
      
                  MN
               
               
                  =
               
               
                  emisie masă hidrogen pentru verificare la încărcare normală, în grame
               
            
                  MD
               
               
                  =
               
               
                  emisie masă hidrogen pentru verificare la încărcarea de urgență, în grame
               
            
         Apendicele 1
         
            ETALONAREA ECHIPAMENTULUI PENTRU ÎNCERCAREA EMISIILOR DE HIDROGEN
         
         1.   FRECVENȚĂ ȘI METODE DE ETALONARE
         Fiecare echipament trebuie să fie etalonat înaintea primei utilizări și apoi etalonat ori de câte ori este necesar și, în orice caz, în luna anterioară încercării pentru omologarea de tip. Metodele de etalonare care trebuie utilizate sunt descrise în prezentul apendice.
         2.   ETALONAREA CAMEREI
         2.1.   Determinarea inițială a volumului intern al camerei
         
                     2.1.1.
                  
                  
                     Înainte de prima folosire, volumul intern al camerei trebuie determinat după cum urmează. Se măsoară cu atenție dimensiunile interne ale camerei, ținând seama de orice neregularități, cum ar fi suporturile de fixare. Pe baza acestor măsurători, se determină volumul intern al camerei.
                     Incinta trebuie etanșată la un volum fix, menținând incinta la temperatura ambiantă, și anume 293 K. Volumul nominal trebuie să fie repetabil, cu o marjă de eroare de ± 0,5 procente din volumul raportat.
                  
               
                     2.1.2.
                  
                  
                     Volumul intern net este determinat prin scăderea a 1,42 m3 din volumul intern al camerei. Ca alternativă, volumul vehiculului de încercare, cu portbagajul și ferestrele deschise, poate fi folosit în locul celor 1,42 m3.
                  
               
                     2.1.3.
                  
                  
                     Camera trebuie verificată astfel cum este indicat la punctul 2.3. Dacă masa de hidrogen nu corespunde masei introduse, cu o eroare de ± 2 procente, atunci este necesară remedierea deficiențelor.
                  
               2.2.   Determinarea emisiilor reziduale din cameră
         Prin această operație se determină dacă în cameră se află materiale care emit cantități semnificative de hidrogen. Verificarea trebuie efectuată la punerea în funcțiune a camerei, precum și după orice operație din cameră care ar putea afecta emisiile reziduale, cu o frecvență de cel puțin o dată pe an.
         
                     2.2.1.
                  
                  
                     Incinta cu volum variabil poate fi utilizată în configurația cu volum etanș sau neetanș, astfel cum este precizat la punctul 2.1.1. De-a lungul perioadei de patru ore menționate mai jos, temperatura ambientală trebuie menținută la 293 K ± 2 K.
                  
               
                     2.2.2.
                  
                  
                     Incinta poate fi etanșeizată, iar ventilatorul de amestecare poate funcționa pe o perioadă de timp de până la 12 ore înainte de începerea perioadei de patru ore destinată prelevării eșantioanelor de emisii reziduale.
                  
               
                     2.2.3.
                  
                  
                     Se etalonează analizorul (dacă este necesar), se aduce la zero și se reetalonează.
                  
               
                     2.2.4.
                  
                  
                     Incinta trebuie purificată până se obține o citire stabilă a nivelului de hidrogen, iar ventilatorul de amestecare se pune în funcțiune dacă acest lucru nu s-a efectuat deja.
                  
               
                     2.2.5.
                  
                  
                     Camera este etanșată și concentrația de hidrogen, temperatura și presiunea barometrică a mediului sunt măsurate. Acestea sunt valorile inițiale CH2i, Ti și Pi folosite la calcularea condițiilor reziduale din cameră.
                  
               
                     2.2.6.
                  
                  
                     Incinta rămâne neschimbată, cu ventilatorul de amestecare pornit, pentru o perioadă de patru ore.
                  
               
                     2.2.7.
                  
                  
                     La sfârșitul acestei perioade același analizor este folosit pentru măsurarea concentrației de hidrogen din cameră. Temperatura și presiunea barometrică sunt, de asemenea, măsurate. Aceste reprezintă valorile finale CH2f, Tf și Pf.
                  
               
                     2.2.8.
                  
                  
                     Schimbarea masei hidrogenului din cameră se calculează în timpul verificării în conformitate cu punctul 2.4 și nu trebuie să depășească 0,5 g.
                  
               2.3.   Etalonarea camerei și test de reținere a hidrogenului
         Testul de etalonare și de reținere de hidrogen din cameră permite verificarea valorii calculate din volum (punctul 2.1) și de asemenea măsoară orice rată de scurgere. Rata de scurgere a camerei trebuie determinată în momentul punerii sale în funcțiune, după orice lucrare efectuată în cameră care ar putea afecta integritatea spațiului și cel puțin o lună. Dacă se efectuează șase probe de reținere lunare consecutive fără să fie necesară nicio acțiune rectificativă, se va putea determina rata de scurgere a camerei în fiecare trimestru, fără să fie necesară nicio rectificare.
         
                     2.3.1.
                  
                  
                     Se purifică incinta până la obținerea unei concentrații stabile de hidrogen. Se pune în funcțiune ventilatorul de amestecare, dacă acest lucru nu s-a efectuat deja. Se aduce analizorul de hidrogen la zero, se etalonează analizorul dacă este necesar.
                  
               
                     2.3.2.
                  
                  
                     Incinta trebuie izolată la poziția nominală a volumului.
                  
               
                     2.3.3.
                  
                  
                     Sistemul de control al temperaturii ambiante este pornit (dacă nu este deja) și reglat la o temperatură inițială de 293 K.
                  
               
                     2.3.4.
                  
                  
                     Atunci când temperatura incintei se stabilizează la 293 K ± 2 K, se închide incinta în mod etanș și se măsoară concentrația reziduală, temperatura și presiunea barometrică. Aceste reprezintă valorile inițiale CH2i, Ti și Pi folosite pentru etalonarea incintei.
                  
               
                     2.3.5.
                  
                  
                     Incinta trebuie deblocată de la volumul nominal.
                  
               
                     2.3.6.
                  
                  
                     O cantitate de aproximativ 100 grame de hidrogen este introdusă în spațiu. Această masă de hidrogen trebuie măsurată la o precizie de ± 2 la sută din valoarea măsurată.
                  
               
                     2.3.7.
                  
                  
                     Se lasă atmosfera camerei să se amestece timp de cinci minute și apoi se măsoară concentrația de hidrogen, temperatura și presiunea barometrică. Aceste sunt valorile finale CH2f, Tf și Pf pentru calibrarea camerei și de asemenea valorile inițiale CH2i, Ti și Pi pentru testul de retenție.
                  
               
                     2.3.8.
                  
                  
                     Pornind de la valorile măsurate la punctele 2.3.4 și 2.3.7 și formulei din punctul 2.4, se calculează masa hidrogenului din cameră. Această valoare trebuie să fie între ± 2 la sută din masa hidrogenului măsurată la punctul 2.3.6.
                  
               
                     2.3.9.
                  
                  
                     Conținutul camerei trebuie lăsat să se amestece pentru cel puțin 10 ore. La sfârșitul perioadei, sunt măsurate și înregistrate concentrația de hidrogen finală, temperatura și presiunea barometrică. Acestea reprezintă valorile finale CH2f, Tf și Pf pentru testul de retenție de hidrogen.
                  
               
                     2.3.10.
                  
                  
                     Folosind formula de la punctul 2.4, masa de hidrogen este calculată de la valorile indicate în punctele 2.3.7 și 2.3.9 această masă ar putea să nu difere cu mai mult de 5 la sută de masa de hidrogen indicată în punctul 2.3.8.
                  
               2.4.   Procedura de calcul
         Calculul valorii nete a variației mesei hidrogenului în interiorul camerei este folosită pentru determinarea ratei reziduale de hidrocarburi și a ratei de scurgere. Valorile inițiale și finale ale concentrației de hidrogen, temperaturii și presiunii barometrice se utilizează în formula următoare pentru calcularea variației masei.
         
            
         unde:
         
                     MH2
                     
                  
                  
                     =
                  
                  
                     masa hidrogen, în grame;
                  
               
                     CH2
                     
                  
                  
                     =
                  
                  
                     concentrația hidrogen măsurată în spațiu, în ppm volum;
                  
               
                     V
                  
                  
                     =
                  
                  
                     volumul incintei în metri cubi (m3) măsurat în punctul 2.1.1;
                  
               
                     Vout
                     
                  
                  
                     =
                  
                  
                     volum de compensare în m3, la temperatura și presiunea de verificare;
                  
               
                     T
                  
                  
                     =
                  
                  
                     temperatura ambiantă din cameră, în K;
                  
               
                     P
                  
                  
                     =
                  
                  
                     presiunea absolută din incintă, în kPa;
                  
               
                     k
                  
                  
                     =
                  
                  
                     2,42,
                  
               
                      
                  
                  
                     i este valoarea inițială;
                  
               
                      
                  
                  
                     f este valoarea finală.
                  
               3.   ETALONAREA ANALIZORULUI DE HIDROGEN
         Analizorul trebuie etalonat folosind hidrogenul din aer și aer sintetic purificat. A se vedea punctul 4.8.2 din Anexa 7.
         Fiecare din nivelurile utilizate normal sunt etalonate prin următoarea procedură.
         
                     3.1.
                  
                  
                     Se stabilește curba de etalonare în cel puțin cinci puncte distanțate cât mai uniform posibil. Concentrația nominală a gazului de etalonare la cea mai mare concentrație trebuie să fie la cel puțin 80 la sută din întreaga scală.
                  
               
                     3.2.
                  
                  
                     Curba de etalonare se calculează prin metoda celor mai mici pătrate. În cazul în care gradul polinomului rezultat este mai mare de 3, numărul de puncte de etalonare trebuie să fie cel puțin cu gradul polinomului plus 2.
                  
               
                     3.3.
                  
                  
                     Curba de etalonare nu trebuie să aibă o deviație mai mare de 2 la sută față de valoarea nominală a fiecărui gaz de etalonare.
                  
               
                     3.4.
                  
                  
                     Utilizând coeficienții polinomului obținut la punctul 3.2 de mai sus, se stabilește un tabel cu valorile reale ale concentrației raportate la valorile indicate ale analizorului, cu intervale cel mult egale cu 1 la sută din întreaga scală. Acest tabel trebuie stabilit pentru fiecare scală a analizorului.
                     Acest tabel trebuie să conțină alte informații relevante precum:
                     
                                 (a)
                              
                              
                                 data etalonării;
                              
                           
                                 (b)
                              
                              
                                 valorile indicate de potențiometru, la zero și etalonat (după caz);
                              
                           
                                 (c)
                              
                              
                                 scala nominală;
                              
                           
                                 (d)
                              
                              
                                 date de referință pentru fiecare gaz de etalonare utilizat;
                              
                           
                                 (e)
                              
                              
                                 valoarea reală și valoarea indicată pentru fiecare gaz de etalonare utilizat, cu diferențele procentuale;
                              
                           
                                 (f)
                              
                              
                                 presiunea de etalonare a analizorului.
                              
                           
               
                     3.5.
                  
                  
                     Metode alternative (de exemplu computer, comutator de frecvențe controlat electronic) pot fi utilizate în cazul în care se demonstrează serviciului tehnic că aceste metode oferă o precizie echivalentă.
                  
               
      
         Apendicele 2
         
            CARACTERISTICI ESENȚIALE ALE FAMILIEI VEHICULULUI
         
         1.   Parametri definitorii pentru familie referitori la emisia de hidrogen
         Familia poate fi definită de parametri de bază proiectați care trebuie să fie comuni vehiculelor din familie. În unele cazuri poate exista o influență reciprocă între parametri. Aceste efecte trebuie luate în considerare pentru a se asigura ca doar vehiculele cu caracteristici similare ale emisiei de hidrogen sunt incluse în familie.
         2.   În acest scop, acele tipuri de vehicule ai căror parametri descriși mai sus sunt identici sunt considerate ca având aceleași emisii de hidrogen.
         Bateria de tracțiune:
         
                     (a)
                  
                  
                     denumirea comercială sau marca bateriei;
                  
               
                     (b)
                  
                  
                     indicații ale tuturor tipurilor de cuplaje electrochimice folosite;
                  
               
                     (c)
                  
                  
                     numărul celulelor bateriei;
                  
               
                     (d)
                  
                  
                     numărul modulelor de baterie;
                  
               
                     (e)
                  
                  
                     tensiunea nominală a bateriei (V);
                  
               
                     (f)
                  
                  
                     energia bateriei (kWh);
                  
               
                     (g)
                  
                  
                     raportul de combinare gaz (în procente);
                  
               
                     (h)
                  
                  
                     tip(uri) de ventilație pentru modulul(modulele) bateriei sau pachetului;
                  
               
                     (i)
                  
                  
                     tip de sistem răcire (dacă există).
                  
               Încărcător de bord:
         
                     (a)
                  
                  
                     marca și tipul diferitelor piese ale încărcătorului;
                  
               
                     (b)
                  
                  
                     putere nominală ieșire (kW);
                  
               
                     (c)
                  
                  
                     tensiune maximă de încărcare (V);
                  
               
                     (d)
                  
                  
                     intensitate maximă de încărcare (A);
                  
               
                     (e)
                  
                  
                     marca și tipul unității de control (dacă există);
                  
               
                     (f)
                  
                  
                     diagrama de operare, comenzi și siguranță;
                  
               
                     (g)
                  
                  
                     caracteristici ale perioadelor de încărcare.